ΓΡΑΠΤΗ ΕΡΩΤΗΣΗ E-3110/96 υποβολή: Amedeo Amadeo (NI) προς την Επιτροπή (18 Νοεμβρίου 1996)

Θέμα: Αναδιάρθρωση της ΚΟΑ της αμπελοοινικής αγοράς

Κατά την περίοδο εμπορίας 1995/96 έγιναν καταφανείς διαρθρωτικές δυσκολίες και πτώση της παραγωγής με συνέπεια αύξηση των δαπανών και των τιμών και σχετική απώλεια ανταγωνιστικότητας διεθνώς.

Οι τιμές του οίνου παρουσίασαν αισθητή άνοδο με συνέπεια τη μείωση των συναλλαγών που προκάλεσε στην Ιταλία π.χ. τη διύλιση μόλις 800 χιλ. εκατολίτρων επί 3,8 εκ. που επιτρέπεται. Η μεταβολή αυτή του σκηνικού οδηγεί στην αναθεώρηση της πολιτικής μετατροπής και επανεκτίμησης της αμπελοοινικής αγοράς που προτείνει η Επιτροπή.

Ζητείται ως εκ τούτου:

1. Να σταματήσει το καθεστώς χορήγησης ενισχύσεων για εκριζώσεις.

2. Η μεταφορά πόρων FEOGA (ΕΓΤΠΕ) για την ανανέωση των αμπελώνων και προκειμένου να καταστεί η καλλιέργειά τους λιγότερο δαπανηρή.

3. Ο προσδιορισμός του προβλήματος του εμπλουτισμού εξασφαλίζοντας μία κατάσταση ισότητας κόστους για όποιους μπορούν να προσφύγουν στη μέθοδο του εμπλουτισμού με ζάχαρη και όποιους δεν μπορούν.

4. Η ανάληψη πρωτοβουλιών προαγωγής και διαφήμισης σε όλην την Ένωση και τις τρίτες χώρες.

5. Η μείωση των δραστηριοτήτων απόσταξης που αποβαίνουν σε βάρος των παραγωγών ποσίμων αλκοολών.

6. Να θεσπισθούν παράμετροι για τα επίπεδα των ενισχύσεων στους αποστάκτες όσον αφορά την τιμή αγοράς των στεμφύλων και ιζημάτων από την τιμή της οποίας εξαρτάται η επιλογή των τελευταίων για την παραγωγή ρακής από στέμφυλα προς εμπορία και ακατέργαστης αλκοόλης για την παρέμβαση.

Απάντηση του κ. Fischler εξ ονόματος της Επιτροπής (10 Δεκεμβρίου 1996)

Η Επιτροπή επιθυμεί να κάνει ορισμένες διευκρινίσεις στην ανάλυση αγοράς την οποία παρουσίασε το Αξιότιμο Μέλος του Κοινοβουλίου. Η συγκομιδή 1995 ήταν πράγματι πολύ μικρότερη από εκείνη των προηγούμενων περιόδων εμπορίας και η εξέλιξη των τιμών στην αρχή της περιόδου εμπορίας είναι μία από τις επιπτώσεις της μείωσης των διαθέσιμων ποσοτήτων. Χωρίς να υπάρχει θέληση να αγνοηθούν τα διδάγματα αυτής της περιόδου εμπορίας, θα ήταν πρόωρο να θεωρηθεί, με βάση μία τόσο βραχεία περίοδο, ότι πρόκειται για σταθερή αλλαγή της κατάστασης για τον αμπελοοινικό τομέα. Εξάλλου, οι προβλέψεις για τη συγκομιδή 1996 (αύξηση κατά 10% περίπου) και οι τάσεις των τιμών που διαπιστώθηκαν κατά την έναρξη της περιόδου εμπορίας σε σχέση με εκείνες της προηγούμενης περιόδου εμπορίας (μείωση της τάξης του 25% σε ορισμένες περιπτώσεις), ενισχύουν τις απόψεις της Επιτροπής.

1. Κατά τη τλευταία δέσμη τιμών, το Συμβούλιο παρέτεινε τον κανονισμό (ΕΟΚ) αριθ. 1442/88 ((ΕΕ αριθ. L 132 της 28.5.1988. )) για την παύση καλλιέργειας με πριμοδότηση ως τις 31 Αυγούστου 1998, αλλά προβλέφθηκε η δυνατότητα για τα κράτη μέλη να αποκλείουν μία, περισσότερες ή όλες τις περιοχές από την εφαρμογή αυτού του καθεστώτος εκκρίζωσης.

2. Η Επιτροπή έχει επίγνωση των αναγκών για ανανέωση του αμπελώνα και έχουν υποβληθεί προτάσεις προς αυτή την κατεύθυνση στο πλαίσιο της πρότασης μεταρρύθμισης της κοινής οργάνωσης αγοράς στον τομέα του οίνου.

3. Ο εμπλουτισμός αποτέλεσε αντικείμενο πολλών συζητήσεων κατά τη διάρκεια των εργασιών για τη μεταρρύθμιση, αλλά δεν κατέστη δυνατό να επιτευχθεί κάποιος συμβιβασμός μεταξύ των κρατών μελών ως προς αυτό το θέμα.

4. Στο σχέδιο μεταρρύθμισης της ΚΟΑ του οίνου, η Επιτροπή προέβλεψε ένα μέρος που αφορά την προώθηση. Στη σημερινή κατάσταση πραγμάτων και δεδομένου ότι πρόκειται για συνολική πρόταση, δεν προβλέπεται να αποσυνδεθεί η προώθηση από τα άλλα μέτρα που προβλέπονται σε αυτήν την μεταρρύθμιση.

5. Δεδομένου ότι η πρόταση μεταρρύθμισης δεν έχει καταλήξει, οι κανόνες διαχείρισης της αγοράς παραμένουν αμετάβλητοι. Επίσης, για την περίοδο εμπορίας 1996/1997, η προληπτική απόσταξη που αναφέρεται στο άρθρο 38 του κανονισμού (ΕΟΚ) αριθ. 82/87 ((ΕΕ αριθ. L 85 της 27.3.1987. )) ανοίχθηκε με τον κανονισμό (ΕΚ) αριθ. 2177/96 της Επιτροπής στις 13 Νοεμβρίου 1996 ((ΕΕ αριθ. L 291 της 14.11.1996. )). Στο πλαίσιο αυτής της απόσταξης είναι απολύτως δυνατή η επεξεργασία πόσιμης αλκοόλης.

6. Η Επιτροπή υπέβαλε πρόταση κανονισμού ((Έγγρ. COM(96) 368 τελικό. )) του Συμβουλίου για την τροποποίηση του κανονισμού (ΕΟΚ) αριθ. 2046/89 ((ΕΕ αριθ. L 202 της 14.7.1989. )) η οποία εμφορείται από το ίδιο πνεύμα με τις προτάσεις του Αξιότιμου Μέλους του Κοινοβουλίου. Οι εργασίες δεν έχουν ακόμη καταλήξει αλλά έχει επιτευχθεί μία συμφωνία αρχής ως προς το εν λόγω σημείο.